Se fly bli truffet av tre lynnedslag samtidig
Fredag ettermiddag ble et fly på vei fra Amsterdam til Birmingham truffet av lynet. Flyet ble ikke truffet bare én gang, men tre! Flykapteinen førte flyet rolig gjennom stormen og landet som planlagt før han fortalte passasjerene om hva som nettopp hadde skjedd, skriver avisen Daily Mail. - Mine damer og herrer, som dere kanskje merket ble vi truffet av lynet, sa flykapteinen over høyttaleranlegget. KLM-flyet som er av typen Boeing 737 hadde 174 passasjerer ombord da det ble truffet. Ikke skremmende Ifølge avisen hørte passasjerene ombord et stort smell. En av passasjerene var 51 år gamle Tony Everitt. Han sier til avisen at han hadde tenkt over værforholdene i løpet av flyturen og synes det var rart at det ikke var noe lyn og torden utenfor. - Etter smellet var min første tanke at motoren hadde eksplodert. Overraskende nok var det ikke skremmende men spennende, sier passasjeren og legger til: - Man venter på at noe annet skal skje, men så innser du at ingenting har gått galt. Et lykketreff Fotografen Tracey Meakin White, som tok det utrolige bildet, var ute for å se på stormen da hun fanget blinkskuddet med sin mobiltelefon. Hun la ikke merke til flyet med en gang. - Jeg bare tok bilder med telefonen. Jeg tror dette er et bilde man kun får en gang i livet. Jeg er ingen fotograf og dette var bare et lykketreff, sier hun til avisen. Flyselskapet KLM sier til avisen at deres personale er trent til å håndtere denne typen hendelser. Kan skade flykroppen Leder i NFO Teknisk Utvalg og flytekniker i Widerøe, Andreas Sundt, forteller til VG at det ikke er farlig når et fly treffes av lyn. - Det er lynavledere på alle fly. De er plassert på alle ytterpunkter på flyet. Derfor utsettes man ikke for fare, når et fly treffes av lynet. Passasjerene vil høre et smell, men utover det er det ikke noe farlig. Strømmen går fra treffpunktet og ut til lynavlederene på flyet. Kroppen på flyet leder strømmen vekk og beskytter passasjerene fra strømmen, sier Sundt. Selv om det ikke er direkte farlig for passasjerene i et fly som blir truffet av lynet, kan nedslaget påføre flyet skader som må repareres før videre flygning. - Et lynnedslag kan føre til mikroskopiske hull i skroget. Hullene har ikke å si for flyets luftdyktighet. Hvis det er rapportert inn lynnedslag sjekkes flyet for skader etter landing, og eventuelle feil blir rettet før det får lov til å fly videre, sier flyteknikeren, og legger til at samtlige lynavledere kontrolleres jevnlig året rundt på rutinesjekker.
Flykapteinen: - Som dere kanskje merket ble vi truffet av lynet